TOMISLAV Merčep nije jedini zločinac koji je umjesto u zatvorskoj ćeliji dio svoje kazne izdržavao u Krapinskim toplicama.

>> Merčepovci su ubili i mučili 43 civila. Pogledajte kako ga je kaznila Hrvatska

Osim osuđenog ratnog zločinca Merčepa, još jedan hrvatski branitelj, Dubrovčanin Cvijeto Antunović, osuđen zbog silovanja maloljetne Čehinje, proveo je dva tjedna ovog ljeta u Krapinskim Toplicama, kako je doznao Dubrovački dnevnik, a informacija im je potvrđena i iz ministarstva Tome Medveda.

Branitelj osuđen za silovanje maloljetne Čehinje proveo dva tjedna u toplicama

Antunović je nakon nekoliko oslobađajućih presuda na Županijskom sudu zbog događaja iz 2009. godine početkom 2017. godine pravomoćno osuđen zbog silovanja tada maloljetne Čehinje. Odveden je u Remetinec na odsluženje kazne. No, baš kao i Merčep, o čemu je prvi pisao Index, umjesto u zatvoru, dio ljeta proveo je u Krapinskim Toplicama.

"Liječenje gospodina Cvijetka Antunovića odobreno je Odlukom o financiranju troškova bolničke medicinske rehabilitacije od 2. kolovoza ove godine u Specijalnoj bolnici za medicinsku rehabilitaciju Krapinske Toplice u razdoblju od 14. do 28. kolovoza 2018. godine", stoji u odgovoru Ministarstva branitelja u kojem se napominje još kako je riječ o rehabilitaciji radi poboljšanja zdravstvenog stanja osuđenog Antunovića.

"Gospodinu Antunoviću pravo na bolničko liječenje medicinskom rehabilitacijom odobreno je na temelju članka 25. Zakona o hrvatskim braniteljima iz Domovinskog rata i članovima njihovih obitelji koji propisuje da pravo na liječenje mogu ostvariti hrvatski branitelji iz Domovinskog rata kojima su rana, ozljeda, bolest, pogoršanje bolesti odnosno pojava bolesti posljedica sudjelovanja u obrani suvereniteta Republike Hrvatske, u slučajevima ako im je rehabilitacija potrebna radi poboljšanja zdravstvenog stanja”, kažu u Ministarstvu te dodaju kako se zahtjevi za bolničku medicinsku rehabilitaciju zaprimaju u Ministarstvu hrvatskih branitelja na propisanom obrascu.

Tekst se nastavlja ispod oglasa

Boravak u Toplicama odobren po propisima i pravilima

“Uvjeti i način ostvarivanja prava na medicinsku rehabilitaciju i fizikalnu terapiju propisani su Pravilnikom o uvjetima i načinu ostvarivanja prava na bolničku medicinsku rehabilitaciju hrvatskog ratnog vojnog invalida iz Domovinskog rata i Pravilnikom o uvjetima i načinu ostvarivanja prava na zdravstvenu zaštitu hrvatskih branitelja iz Domovinskog rata koja nisu utvrđena kao standard iz obveznog zdravstvenog osiguranja”, piše u odgovoru Ministarstva.

Ministarstvo branitelja nema ništa s uvjetima pod kojima se zatvorenici puštaju na boravak izvan zatvora

“Nakon zaprimanja zahtjeva i ispunjavanja uvjeta iz Zakona i gore navedenih pravilnika Liječničko povjerenstvo za odobravanje bolničke medicinske rehabilitacije razmatra zaprimljene zahtjeve za medicinsku rehabilitaciju te kada je zatraženo liječenje medicinski opravdano daje prijedlog za odobravanje liječenja te upućivanje u određenu zdravstvenu ustanovu s kojom Ministarstvo hrvatskih branitelja sklapa ugovore za pružanje usluge bolničke medicinske rehabilitacije", stoji u odgovoru na novinarski upit, a iz Ministarstva također navode kako oni nemaju nadležnost niti utjecaj na odnošenje odluka i uvjeta pod kojima se zatvorenicima odobrava boravak izvan zatvorskog sustava.

"U Ministarstvu hrvatskih branitelja zahtjevi za liječenjem odobravaju se ako su ispunjeni uvjeti iz Zakona i ranije navedenih pravilnika, a temeljem mišljenja Liječničkog povjerenstva za odobravanje bolničke medicinske rehabilitacije koje odluke donosi nakon razmatranja zaprimljene medicinske dokumentacije", stoji u odgovoru.